RESOLUCIÓN do 8 de agosto de 2011 pola que se fai pública a encomenda de xestión pola que a Universidade de Santiago de Compostela encarga á empresa Transformación Agraria, S.A. (Tragsa) a execución das obras correspondientes ao proxecto básico e de execución das novas instalacións da aula de produtos lácteos no campus de Lugo.
Universidade de Santiago de Compostela — III. Outras disposicións — 20/10/2011

Juan José Casares Long, reitor da Universidade de Santiago de Compostela (USC), actuando en nome e representación da USC, en virtude das facultades legais que lle confiren a Lei orgánica 6/2001, do 21 de decembro, de universidades, modificada pola Lei 4/2007, do 12 de abril, e os estatutos da USC aprobados polo Decreto 28/2004, do 22 de xaneiro,
Primeiro. A Lei 30/2007, do 30 de outubro, de contratos do sector público (LCSP) establece no seu artigo 3.1.c) que, para os efectos da citada lei, as universidades públicas forman parte do sector público, e no seu artigo 3.2.c) que as universidades públicas teñen a consideración de administracións públicas e, polo tanto, son poderes adxudicadores.
Segundo. O réxime xurídico de Tragsa e as súas filiais está regulado pola disposición adicional trixésima (D.A. 30.ª) da Lei 30/2007, do 30 de outubro, de contratos do sector público e polo Real decreto 371/1999, do 5 de marzo, polo que se regula o réxime da empresa de transformación agraria, sociedade anónima.
De acordo co punto segundo da citada D.A. 30.ª, Tragsa e as súas filiais teñen a consideración de medios instrumentais e servizos técnicos da Administración xeral do Estado, das comunidades autónomas e dos poderes adxudicadores dependentes delas.
Terceiro. O artigo 24.6 da LCSP prevé que as relacións entre Tragsa e os poderes adxudicadores dos cales é medio propio instrumental se regulen mediante as encomendas de xestión previstas no dito artigo.
Cuarto. Conforme o anteriormente exposto, a USC acorda encargar a Tragsa a execución das obras correspondentes ao proxecto básico e de execución das novas instalacións da aula de produtos lácteos (CETIL) no campus de Lugo, consonte coas seguintes
Primeira. Obxecto da encomenda. O obxecto desta encomenda de xestión é a execución das obras correspondentes ao proxecto básico e de execución das novas instalacións da aula de produtos lácteos (CETIL) no campus de Lugo, cun orzamento de execución descrito na relación valorada que se achega como anexo, calculado conforme as tarifas oficiais vixentes de Tragsa e que acada a cantidade de catro millóns novecentos oitenta e tres mil cinco centos trinta e un euros con oitenta céntimos (4.983.531,80 euros), IVE incluído (4.223.332,03, IVE excluído).
Esta encomenda realízase por razóns de eficacia e por carecer a USC dos medios técnicos apropiados para levalas a cabo por si mesma.
Segunda. Actuacións que se deben desenvolver. Os traballos deberán realizarse na forma definida no proxecto básico e de execución das novas instalacións da aula de produtos lácteos (CETIL) no campus de Lugo, na parcela 10-T, Mazá J, sector Sur-K, (Sanfiz) Lugo, asinado polo arquitecto Santiago Catalán Tobía e seguindo as ordes e instrucións da dirección facultativa da obra.
Terceira. Partida orzamentaria e distribución por anualidades. O importe desta encomenda satisfarase con cargo á partida orzamentaria 8014313162000 e coa seguinte distribución de anualidades, IVE excluído:
Anualidade 2011: 1.063.012,67 euros.
Anualidade 2012: 2.921.278,77 euros.
Anualidade 2013: 239.040,59 euros.
Este expediente está financiado polo programa operativo Feder 2007-2013 de economía baseada no coñecemento.
Cuarta. Abono dos traballos. O aboamento dos traballos realizarase mediante certificacións mensuais emitidas polo director das obras e as correspondentes facturas emitidas pola empresa. A empresa Tragsa poderase acoller ao procedemento de aboamentos a conta ata un máximo dun 80% do importe das obras.
Quinta. Inicio das actuacións e duración de encomenda. O prazo de execución será de dezaoito meses que se contarán desde a data da acta de comprobación de traza da obra.
Sétima. Natureza da encomenda. Esta encomenda ten a natureza dos contratos e negocios xurídicos excluídos do ámbito de aplicación da LCSP, previstos no seu artigo 4.1.n), e rexerase polas súas propias normas, aplicándose os principios daquela Lei para resolver as dúbidas que puideran suscitarse.
Santiago de Compostela, 8 de agosto de 2011.